কুলটির নিয়ামতপুরে সিপিএম ও কংগ্রেস সদস্য-সমর্থকেরা জিটিরোড চৌমাথায় পিকেট করার পরেই রাস্তায় বসে পড়েন। যানবাহন চলাচল বন্ধ হয়ে যায়। কিছুক্ষণ পরে পুলিশ পৌঁছয়। আসানসোল বাজারে দোকানপাট খুলতে সিপিএম সমর্থকেরা বাধা দেন বলে অভিযোগ। দলের জেলা সম্পাদকমণ্ডীর সদস্য পার্থ মুখোপাধ্যায়ের নেতৃত্বে মিছিল বার হয়। সকালের দিকে আসানসোল বাজারে কিছু দোকানপাট খুলেছিল। সিপিএমের মিছিল ওই রাস্তা দিয়ে যাওয়ার সময় সমর্থকেরা জোর করে দোকানের ঝাঁপ ফেলে দেয়। পরে অবশ্য পুলিশ গিয়ে দোকান খোলানোর ব্যবস্থা করে। শহর পরিক্রমা করার পরে সিপিএমের মিছিলটি আসানসোলের বিএনআর মোড়ে উপস্থিত হয়। সেখানেই জিটিরোডের উপরে বসে পড়েন বন্‌ধ সমর্থকেরা। রাস্তা অবরোধ শুরু হওয়ায় দলীয় কার্যালয় থেকে বেরিয়ে আসেন একদল তৃণমূল সমর্থক। দু’পক্ষের মধ্যে বচসা বাঁধে। পুলিশ গিয়ে দু’পক্ষকে সরিয়ে দেয়। রানিগঞ্জেও মিছিলের পরে পথসভার করে সিপিএম। সেখানে ছিলেন প্রাক্তন সাংসদ বংশগোপাল চৌধুরী, বিধায়ক রুনু দত্ত।